ไทยพาณิชย์บุกตลาดรถมือสอง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

เปลี่ยนสัดส่วนปล่อยสินเชื่อให้ความสำคัญต่างจังหวัด
โพสต์ทูเดย์ — ธนาคารไทยพาณิชย์ เบนเข็มเพิ่มส่วนแบ่งเช่าซื้อรถมือสอง กำไรดีกว่า หนีตลาดรถป้ายแดงที่แข่งขันรุนแรง ทำตลาดยาก คาดปีนี้สินเชื่อคงค้างเช่าซื้อทะลุแสนล้านบาท รับการเติบโต 20%
นายณรงค์ ศรีจักรินทร์ ผู้ช่วยผู้จัดการใหญ่อาวุโส ธุรกิจสินเชื่อรถยนต์ ธนาคารไทยพาณิชย์ เปิดเผยว่า ในปีนี้ธนาคารมีแผนเพิ่มสัดส่วนปล่อยสินเชื่อรถยนต์มือสองให้อยู่ที่ระดับ 40% และสินเชื่อรถยนต์ใหม่อยู่ที่ 60% เนื่องจากตลาดรถยนต์ใหม่มีการแข่งขันที่รุนแรงและกำไรลดลง 
ขณะที่สินเชื่อรถยนต์มือสองยังมีกำไรดีกว่าและอยู่ในอัตราที่สูง ส่วนแนวโน้มตลาดก็ยังเติบโตได้ดี โดยธนาคารจะเน้นทำตลาดผ่านสินเชื่อ “เงินสดรถจ่ายให้ หรือ My Car My Cash (MCMC)” เป็นหลัก 
สำหรับสินเชื่อ MCMC นี้ มุ่งจับกลุ่มลูกค้าที่มีรถยนต์อยู่แล้ว แต่มีความต้องการใช้เงิน โดยใช้รถยนต์มาเป็นหลักทรัพย์ค้ำประกัน ซึ่งกลยุทธ์หลักในการตลาดจะทำในรูปแบบรายการส่งเสริมการขายที่ชัดเจนระหว่างตัวแทนขายรถยนต์กับลูกค้า หรือทำให้แคมเปญให้ตรงกับกลุ่มเป้าหมาย พร้อมกับเน้นการสร้างความสัมพันธ์ที่ดีกับดีลเลอร์เป็นหลัก
ด้านแผนดำเนินธุรกิจเช่าซื้อรถยนต์ในปีนี้ ธนาคารได้ตั้งเป้าการเติบโตเอาไว้ 20% เมื่อเทียบกับตลาดเช่าซื้อรถยนต์โดยรวมของปีนี้ที่ตั้งเป้าเติบโตไว้ที่ 10% 
จากการที่ยอดสินเชื่อเช่าซื้อคงค้างของธนาคารยังอยู่ในระดับต่ำประมาณ 8.4 หมื่นล้านบาท จึงทำให้ยังมีศักยภาพในการเติบโตได้อีกมาก และคาดว่ายอดสินเชื่อเช่าซื้อคงค้างในปีนี้น่าจะเกิน 1 แสนล้านบาท
 
“ในปีนี้เรายังจะให้น้ำหนักกับลูกค้าที่อยู่ในต่างจังหวัดเพิ่ม โดยอาศัยเครือข่ายสาขาที่มีอยู่ทั่วประเทศ และร่วมกับดีลเลอร์ที่มีอยู่กว่า 1,000 แห่งทั่วประเทศ ในการจัดกิจกรรมทางการตลาดให้ตรงกับความต้องการของลูกค้า อย่างในเดือน ธ.ค.ปีที่ผ่านมาที่ได้ทดลองกับรถกระบะ ก็ได้รับความสนใจและตอบรับจากลูกค้าเป็นจำนวนมาก” นายณรงค์ กล่าว
สำหรับสินเชื่อ MCMC เมื่อลูกค้านำรถยนต์ของตัวเองมาวางเป็นหลักทรัพย์ประกันแล้ว ก็สามารถนำไปใช้งานได้ตามปกติ เพียงทำสัญญาขายรถยนต์ให้กับธนาคารและทำสัญญาเช่าซื้อกลับคืน โดยลูกค้าผ่อนชำระหนี้เป็นรายงวดรวมภาษีมูลค่าเพิ่มในอัตรางวดละเท่าๆ กัน เมื่อผ่อนชำระครบถ้วนตามเงื่อนไขกรรมสิทธิ์รถยนต์จะโอนกลับเป็นของลูกค้าทันที